Luister: Jacques Leonard jaag sy musiekdrome na | Maroela Media
In Junie verlede jaar het die musikant Jacques Leonard aan Maroela Media vertel van sy groot drome om eksperimentele musiek te maak wat nie in 'n boksie geplaas kan word nie.
Sy eerste enkelsnit, "Haar hart", is onlangs onder die Universal Musiek-vaandel uitgereik. Volgens Leonard is dié snit 'n goeie mengsel tussen verskillende genres soos punk-rock en alternatiewe pop.
"Ek dink dis 'n nuwe klank in Afrikaans en dit sal interessant wees om te sien wie daardeur geïnspireer word. Ek glo die liedjie het ook 'n baie internasionale klank."
Die liedjie is reeds in 2019 geskryf en het 'n nuwe baadjie gekry toe hy 'n kontrak by Universal Musiek losgeslaan het.
"Ek het die lirieke geskryf as 'n moontlike oplossing vir 'n rusie in 'n verhouding. Ek onthou dat ek myself verbeel het dat 'n vriend my raad vra oor hoe hy vir sy meisie kan jammer sê nadat hy verkeerd teenoor haar opgetree het. Toe begin ek skryf: 'Los 'n voetspoor by haar deur' en ek het geskryf oor hoe ek dinge sou probeer reg maak in so 'n situasie."
Die musiekvideo vir die liedjie beeld uit hoe jy nie iemand moet verander in 'n verhouding nie en moet aanvaar vir wie hulle is, verduidelik Leonard.
"Daar is 'n briefie in die video en dit lees: 'Maak nie saak wat die wêreld sê nie, jy is jy en jy is perfek'. Dit is basies die konsep van die musiekvideo."
Iluska Nagy en Tiaan Slabbert speel die hoofrolle in die musiekvideo, wat reeds byna 12 000 kykbeurte op YouTube gekry het sedert dit laat-September uitgereik is.
Op hoërskool het hy homself leer kitaar speel nadat musiekgroepe soos Straatligkinders, Die Heuwels Fantasties en Fokofpolisiekar sy oë laat blink het.
"Ek wou net so cool wees soos hulle, toe kry ek 'n tweedehandse kitaar. Ek kon nooit ander mense se musiek speel nie, so ek het my eie musiek gemaak. Dit het my gedwing om myself te leer speel en musiek skryf," vertel Leonard.
As hy nie musiek skryf nie, lees hy geestelike boeke of speel met sy honde. Daar is ook nog musiek op pad en hy beplan om volgende jaar 'n album uit te reik.